**UDRUGA GLUHIH I NAGLUHIH - PREGLED GODINE**

2024. godina je za novogradišku Udrugu gluhih i nagluhih bila iznimno zanimljiva i aktivna. Ako ćemo govoriti u brojkama, onda one izgledaju ovako. Preko **93** članova, tijekom cijele godine kroz Udrugu je prošlo **12** zaposlenih, ukupno **8** odobrenih i provedenih projekata, te prihodi Udruge u iznosu od 273.578,07 €. Također, UGNG je bila aktivna na nekoliko nivoa; kroz humanitarni rad prema našim članovima, projekte čiji su izravni korisnici našli članovi, ali i međunarodne projekte otvorene ne samo našim članovima, već i široj zajednici.

Upravo je velik broj odobrenih projekata, naročito onih na međunarodnoj razini, ono što na neki način ističe našu Udrugu u ovom gradu, i što čini naš rad vidljivim i prepoznatljivim, ne samo na području grada, nego na nivou cijele regije. Tako je naš projektni tim osmislio i proveo 8 različitih projekata. Neki od njih, kao što su ''Želimo i možemo'' i ''Tumač znakovnog jezika'', podržani od strane Ministarstva rada, mirovinskog sustava, obitelji i socijalne politike i Europskog socijalnog fonda, osnovni su projekti Udruge čiji su izravni korisnici naši članovi, a njihova se provedba u ovoj godini nastavila iz protekle dvije godine. Cilj ovih projekata je olakšavanje svakodnevnog života, potreba i problema naših članova, kroz obilazak članova na terenu, provedbu aktivnosti u kojima oni aktivno sudjeluju, te pružanje usluga tumačenja kad je potrebno.

Također, proveli smo nekoliko nacionalnih projekata u kojima smo se trudili spojiti gluhu i 'čujuću' zajednicu i/ili uključiti gluhe osobe u širi društveni život zajednice, bilo politički, bilo socijalni. Također, pokrenuli inicijativu 'Mladi-pokret!' kao Facebook grupu u kojoj mladi ljudi s područja županije, ali i šire, mogu dobiti informacije o sudjelovanju u međunarodnim projektima u sklopu programa Europske Komisije 'Erasmus +'.

Upravo je Europska Komisija kroz Europski socijalni fond bila jedan od najvećih izvora financiranja Udruge u 2023. i 2024. godini, te je ove godine provedeno i/ili odobreno ukupno 8 projekata u sklopu ovog programa te smo bili partneri na 5 projekata.

Također, tijekom cijele godine, te na području BPŽ, provodili smo projekt „Četvrt stoljeća UGNG“. U ovom smo projektu kroz različite aktivnosti kao što su radionice neverbalne komunikacije u školama, likovne i fotografske radionice, i tečaj znakovnog jezika, nastojali spojiti gluhu i 'čujuću' zajednicu, te razvijati kreativne i društvene potencijale kod obje zajednice.

S mišlju, ulazimo i u 2025. godinu, te poručujemo našim članovima, ali i široj lokalnoj zajednici, kako ćemo nastaviti raditi kvalitetno s ciljem razvoja lokalne zajednice i društva u cjelini!